Diari Oficial de la Generalitat Valenciana


Sumari del DOGV 7957, del 13-01-2017 (2017/214)

ACORD de 16 de desembre de 2016, del Consell, pel qual s'aprova el Pla d'estalvi i eficiència energètica, foment de les energies renovables i l'autoconsum en els edificis, infraestructures i equipaments del sector públic de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7957

Data del DOGV
:   13-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/214


Data del document
:   16-12-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Acord

Descriptors 

:   * Conselleria d'Economia Sostenible, Sectors Productius, Comerç i Treball

ACORD de 16 de desembre de 2016, del Consell, pel qual s'aprova el Pla d'estalvi i eficiència energètica, foment de les energies renovables i l'autoconsum en els edificis, infraestructures i equipaments del sector públic de la Generalitat. [2017/214]  
La nova política energètica de la Generalitat té, entre altres objectius bàsics, aconseguir que el sector públic de la Generalitat reduïsca els seus consums d'energia i exercisca així un paper exemplificant en matèria d'estalvi i eficiència energètica, utilització de fonts d'energia renovables i, en definitiva, un paper proactiu en les polítiques de lluita contra el canvi climàtic, mitjançant la reducció d'emissions de gasos d'efecte hivernacle associades al consum d'energia basada en combustibles fòssils.  
L'anterior Pla d'Estalvi i Eficiència Energètica dels Edificis Públics de la Generalitat, aprovat el 15 de juny de 2012, tenia com a objectiu principal reduir els consums energètics dels edificis un 20 % per a l'any 2016 mitjançant la realització d'inversions de baix o nul cost econòmic, així com mitjançant la definició d'estàndards mínims d'eficiència energètica a complir pels nous edificis de la Generalitat. Les accions realitzades al llarg del període 2012-2014 consistents principalment en una optimització en la gestió de les instal·lacions, introducció de nous hàbits de comportament més eficients del personal empleat públic i xicotetes inversions energètiques, van obtindre com resultat un estalvi elèctric del 11 %. La consecució de l'objectiu de l'estalvi energètic del 20 % exigeix, per tant, fer un pas més enllà en el pla.  
  
Els nous objectius europeus en el Marc d'actuació de la Unió Europea en matèria de clima i energia fins a l'any 2030, units a l'aposta decidida de l'actual Consell per impulsar un nou model energètic sostenible, capaç de compatibilitzar el progrés i la preservació del nostre entorn, i a la previsió de l'increment dels costos de l'energia, que influeixen negativament en la sostenibilitat econòmica de l'administració pública, fan necessari una revisió i actualització dels objectius del pla, i un desenvolupament d'actuacions més ambicioses que permeten aconseguir-los.  
  
D'altra banda, el consum energètic de les infraestructures i equipaments públics no contemplats en l'anterior Pla, se situa al voltant del 18 % del consum elèctric de la Generalitat, xifra prou important com perquè s'incloguen dins del nou pla.  
Amb aquesta finalitat, i dirigit a tots els centres de consum del sector públic de la Generalitat, s'elabora el Pla d'estalvi i eficiència energètica, foment de les energies renovables i l'autoconsum als edificis, infraestructures i equipaments del sector públic de la Generalitat, d'ara endavant (PAEEG).  
El PAEEG estableix nous objectius d'estalvi energètic més ambiciosos i d'acord amb la nova política energètica del Consell. Per aconseguir aquests estalvis es considera, com a acció clau, el desenvolupament de l'actual plataforma de gestió energètica dels edificis, de manera que permeta fer una gestió unificada de tots els consums energètics, elèctrics i tèrmics, tant dels edificis com de la resta d'infraestructures i equipaments de la Generalitat.  
El Pla incideix decididament en la necessitat de realitzar inversions en matèria d'estalvi i eficiència energètica i d'aplicació de les energies renovables als nostres edificis, infraestructures i equipaments. Per a això, és necessari conèixer abans el perfil de consum energètic de cadascun d'ells, així com determinar i quantificar les possibilitats d'estalvi d'energia a un cost eficient.  
Per això, s'estableix un Programa d'Auditories Energètiques en aquells edificis i infraestructures amb un consum energètic superior a 200.000 kWh/any. D'aquesta forma, les auditories energètiques, juntament amb la certificació energètica d'edificis, es configuren com els millors mecanismes per definir un programa d'inversions dins d'un context de viabilitat energètica i econòmica, que ens permeten aconseguir els nous objectius d'estalvi.  
Per a poder dur a terme aquestes inversions cal involucrar a les pròpies organitzacions de les conselleries, ens, empreses o organismes integrants del sector públic empresarial i fundacional perquè participen activament en el seguiment dels consums energètics de la seua organització i en la consecució dels objectius d'estalvi. Així, el Pla recull la figura del gestor energètic com la persona amb funcions definides per implementar els corresponents Plans de Gestió Energètica (PGE). Els PGE permetran conèixer detalladament els consums i principals característiques energètiques dels edificis, infraestructures i equipaments del sector públic de la Generalitat, la seua òptima gestió i el desenvolupament d'inversions a executar en ells.  
Dins de les inversions a escometre, les instal·lacions d'autoconsum energètic són una de les prioritats del Consell. Aquest tipus d'instal·lacions presenta inqüestionables avantatges per al sistema elèctric i per als consumidors, tant des del punt de vista energètic (generació distribuïda en els punts de consum, reduint les pèrdues), com econòmic (reducció dels costos energètics) i ambiental (reducció d'emissions, en basar-se generalment en fonts d'energies renovables). La posada en servei d'aquestes instal·lacions per part de l'administració autonòmica valenciana constitueix una mostra de suport indiscutible a les mateixes en oferir major visibilitat a la tecnologia i generar un efecte d'arrossegament per a dinamitzar el sector. Per això el Consell mitjançant aquest acord pretén fomentar la instal·lació i posada en marxa als seus edificis i infraestructures d'instal·lacions de producció i autoconsum elèctric, basades en energies renovables i cogeneració d'alta eficiència.  
  
El conjunt d'inversions que s'estableixen en aquest Pla, necessiten lògicament de la suficient dotació pressupostària, per la qual cosa s'hi contempla la possibilitat de realitzar aquestes inversions amb recursos propis i mitjançant contractes amb proveïdors de serveis energètics, contractes en els quals el pagament dels serveis prestats es basarà, en part o totalment, en l'obtenció de millores de l'eficiència energètica i en el compliment de requisits de rendiment convinguts.  
  
Així mateix, aquest PAEEG estableix la necessitat de valorar aspectes d'eficiència energètica, més enllà dels mínims establerts en la normativa vigent, en la contractació pública d'obres noves o de reforma i en l'adquisició de l'equipament consumidor o transformador d'energia als edificis públics, entre els quals s'inclouen l'equipament ofimàtic i les flotes i vehicles del sector públic de la Generalitat.  
  
Amb la finalitat de difondre adequadament el Pla entre el personal empleat públic, es proposa realitzar campanyes específiques dirigides tant a les persones involucrades en la gestió energètica, com a la resta del personal, en el qual s'informe de les mesures i els hàbits que permeten realitzar un ús racional de l'energia, per la seva repercussió energètica, econòmica i mediambiental.  
Per al seguiment, impuls i avaluació del Pla es crea un òrgan col·legiat, la Comissió de Sostenibilitat Energètica del Sector Públic de la Generalitat, presidida per la persona titular de la direcció general del IVACE i amb representació de les conselleries i organismes corresponents del sector públic.  
Amb tot això, aquest acord permetrà promoure una cultura d'eficiència energètica i d'aprofitament de les energies renovables disponibles que involucre al sector públic de la Generalitat i que d'una manera general servisca al seu torn, d'exemple i impuls per a l'aplicació als edificis, infraestructures i equipaments públics al nostre territori.  
  
Aquest Pla és conforme amb la Directiva 2012/27/UE del Parlament Europeu i la seua transposició mitjançant el Reial Decret 56/2016. La seua aplicació ha de ser considerada com un complement d'altres mesures legislatives desenvolupades relacionades amb la transposició de la Directiva 2010/31/UE, relativa a l'eficiència energètica dels edificis, com l'Ordre FOM/1635/2013, de 10 de setembre, per la qual s'actualitza el Document Bàsic DB-HE «Estalvi d'Energia», del Codi Tècnic de l'Edificació, aprovat per Reial Decret 314/2006, de 17 de març, el Reial Decret 1027/2007, de 20 de juliol, pel qual aprova el Reglament d'Instal·lacions Tèrmiques als Edificis i les seues posteriors modificacions, el Reial Decret 235/2013, de 5 d'abril, pel qual s'aprova el procediment bàsic per a la certificació energètica d'edificis i el Decret 39/2015, de 2 d'abril, del Consell pel qual regula les actuacions en matèria de certificació d'eficiència energètica d'edificis a la Comunitat Valenciana. La seua aplicació no podrà contravindre qualssevol altres mesures legislatives que es publiquen relacionades amb la transposició de la Directiva 2010/31/UE de 19 de maig de 2010 relativa a l'eficiència energètica dels edificis i la Directiva 2012/27/UE del Parlament Europeu relativa a l'eficiència energètica.  
  
Per tot això, el Consell, a proposta del conseller d'Economia Sostenible, Sectors Productius, Comerç i Treball, fent ús de la facultat que li confereix l'article 28.c de la Llei del Consell 5/1983, de 30 de desembre, de la Generalitat, del Consell, prèvia deliberació, en la reunió celebrada el 16 de desembre de 2016,  
  
  
ACORDA  
  
Primer. Aprovació del Pla  
Aprovar el Pla d'estalvi i eficiència energètica, foment de les energies renovables i l'autoconsum als edificis, infraestructures i equipaments del sector públic de la Generalitat (PAEEG) que figura como annex d'aquest acord.  
  
Segon. Designació de l'Institut Valencià de Competitivitat Empresarial  
Designar a l'Institut Valencià de Competitivitat Empresarial (IVACE) perquè actue com a impulsor, coordinador i supervisor de la gestió tècnica del PAEEG.  
  
Tercer. Dotació pressupostària del Pla  
1. El Consell en la formulació i proposta anual del projecte de llei de pressupostos de cada exercici, disposarà el necessari perquè el sector públic de la Generalitat puga comptar amb les partides econòmiques necessàries per dur a terme les inversions i actuacions derivades d'aquest Pla i els seus instruments de desenvolupament, sempre que s'acredite degudament la seua viabilitat tècnica i econòmica.  
2. Així mateix, el Consell en la formulació i proposta pressupostària a la qual es refereix el punt anterior, destinarà a la realització d'inversions i actuacions en desenvolupament d'aquest Pla i de les corresponents entitats del sector públic de la Generalitat, les quanties estalviades en el pagament de subministraments energètics de les partides pressupostàries de l'exercici anterior que s'acredite hagen estat degudes a l'aplicació en aquest període de mesures previstes en el pla, de manera que les noves actuacions puguen finançar-se amb els estalvis obtinguts.  
3. El que es disposa en els punts anteriors quedarà condicionat, en tot cas, a les limitacions pressupostàries que puguen establir-se en cada exercici.  
  
Quart. Entrada en vigor  
Aquest acord entrarà en vigor l'endemà a la seua publicació en el Diari Oficial de la Generalitat Valenciana.  
  
  
ANNEX  
  
Primer. Àmbit d'aplicació  
L'àmbit d'aplicació del Pla comprén la totalitat d'edificis, infraestructures i equipaments en els quals es presten serveis del sector públic de la Generalitat, amb independència de la seua titularitat o propietat.  
  
  
Segon. Objectius  
Els objectius generals del Pla són:  
a) Reduir el consum d'energia i, conseqüentment, reduir l'import de la factura energètica mitjançant l'òptima gestió energètica, la racionalització de la contractació d'energia i la realització d'inversions en estalvi i eficiència energètica als edificis, infraestructures i equipaments públics de la Generalitat.  
b) Aprofitar els recursos energètics autòctons, impulsant de forma decisiva les energies renovables i l'autoconsum energètic i incrementant la seua participació als edificis i infraestructures del sector públic de la Generalitat.  
c) Exercir un paper exemplificant i de lideratge en l'ús eficient de l'energia a la Comunitat Valenciana i que puga servir d'exemple a tota la societat valenciana en l'àmbit de l'eficiència energètica i les energies renovables.  
Per tot això s'estableixen els següents objectius quantificables:  
1. Un objectiu d'estalvi energètic mínim global del 12 % en 2020.  
  
2. Un objectiu d'estalvi energètic mínim global del 25 % en 2025.  
  
3. El 25 % dels edificis existents amb consum energètic superior a 200.000 kWh/any hauran de millorar la seua qualificació energètica abans de l'any 2025.  
Tot això sobre el nivell base de referència del consum energètic global del sector públic de la Generalitat l'any 2014.  
  
Tercer. Definicions  
A l'efecte d'aquest Pla s'estableixen les següents definicions:  
Estalvi d'energia: Quantitat d'energia estalviada, determinada mitjançant el mesurament i estimació del consum abans i després de l'aplicació d'alguna mesura de millora de l'eficiència energètica, tenint en compte al mateix temps la normalització de les condicions externes que influeixen en el consum d'energia, així com l'aplicació d'energies renovables.  
Auditoria energètica: Procediment sistemàtic destinat a obtindre coneixements adequats del perfil de consum d'energia existent d'un edifici o grup d'edificis, d'una instal·lació o operació industrial o comercial, o d'un servei privat o públic, així com per determinar i quantificar les possibilitats d'estalvi d'energia a un cost eficient i informar sobre aquest tema.  
Autoconsum: Consum d'energia elèctrica provinent d'instal·lacions de generació, a partir de fonts d'energia renovables o cogeneració d'alta eficiència, connectades a l'interior d'una xarxa d'un consumidor o a través d'una línia elèctrica directa associades a un consumidor.  
  
Edifici: Unitat d'actuació energètica a l'efecte d'aquest Pla formada tant per un sol edifici o per un complex d'edificis, que compten amb un potencial d'estalvi energètic, realitzable a través de l'execució de mesures de foment de l'estalvi i l'eficiència energètica.  
Energia: Totes les formes de productes energètics, combustibles, calor, energia renovable, electricitat o qualsevol forma d'energia, segons es defineixen en l'article 2, lletra d), del Reglament (CE) núm. 1099/2008 del Parlament Europeu i del Consell, de 22 d'octubre de 2008, relatiu a les estadístiques sobre energia.  
Gestió energètica: Conjunt de tasques planificades i dutes a terme en un edifici, infraestructura o equipament amb la finalitat d'establir, si és el cas, el Pla de Gestió Energètica i en tot cas, adoptar les mesures que permeten complir amb els objectius d'estalvi energètic d'aquest Pla.  
  
Gestor energètic: Persona a la qual, independentment d'altres responsabilitats que poguera tindre en l'Administració, se li assignen funcions definides per implementar el corresponent Pla de Gestió Energètica a l'edifici, infraestructura o equipament.  
Infraestructures i equipaments públics: Unitat d'actuació energètica a l'efecte d'aquest Pla formada per infraestructures ferroviàries, plantes de tractament de residus, enllumenat, sistemes de comunicació, bombament, parc mòbil, etc. que compten amb un potencial d'estalvi energètic, realitzable a través de l'execució de mesures de foment de l'estalvi i l'eficiència energètica i de l'aplicació de les energies renovables.  
  
Nivell base de referència del consum energètic global del sector públic de la Generalitat: Inventari del total de l'energia consumida, en totes les seues formes, per l'Administració de la Generalitat l'any de referència i sobre el qual es determinen els objectius d'estalvi i d'eficiència energètica. Inclou el consum mensual detallat de les diferents fonts d'energia i punts de consum corresponents a la totalitat d'edificis, plantes de tractament de residus, enllumenat, sistemes de comunicació, bombament, parc mòbil i altres infraestructures i equipament del sector públic de la Generalitat.  
Proveïdor de serveis energètics: Persona física o jurídica que presta serveis energètics o aplica altres mesures de millora de l'eficiència energètica en la instal·lació o els locals d'un client final, d'acord amb la normativa vigent.  
Responsable de la gestió energètica: Unitat o unitats administratives amb nivell mínim de cap de servei les funcions del qual seran les de coordinar i supervisar la gestió energètica dels edificis, infraestructures o equipaments de la seua conselleria o organisme del sector públic de la Generalitat. El responsable de la gestió energètica comptarà amb els gestors energètics corresponents per a la implementació dels Plans de Gestió Energètica.  
Servei Energètic: Benefici físic, utilitat o bé, derivats de la combinació d'una energia amb una tecnologia energètica eficient o amb una acció, que puga incloure les operacions, el manteniment i el control necessaris per prestar el servei, el qual es prestarà conformement a un contracte i que, en circumstàncies normals, haja demostrat aconseguir una millora de l'eficiència energètica o un estalvi d'energia primària verificable i mesurable o estimable.  
  
Quart. Mesures  
1. Posada en marxa d'una plataforma de gestió energètica unificada.  
  
L'Institut Valencià de Competitivitat Empresarial posará en marxa una plataforma informàtica que permeta realitzar una gestió energètica unificada de tots els edificis, infraestructures i equipaments del sector públic de la Generalitat. La plataforma permetrà dur a terme un registre i control de consums energètics amb l'objectiu d'estudiar els potencials d'estalvi d'energia, permetre l'assessorament tècnic en la contractació centralitzada del subministrament d'energia d'aquest sector, així com definir el conjunt d'actuacions i inversions més favorables a realitzar en matèria d'estalvi, eficiència energètica i energies renovables als edificis, infraestructures i equipament que permeten garantir els mateixos serveis amb un menor consum.  
Per realitzar el registre i control de consums, les companyies energètiques distribuïdores i comercializadoras que subministren al sector públic de la Generalitat facilitaran a l'Institut Valencià de Competitivitat Empresarial dades trimestrals sobre els diferents components de la factura, tant tècnics com a econòmics, en el format i mitjançant els mecanismes o procediments que es desenvolupen per a tal fi.  
A més, en el termini d'un any a partir de l'entrada en vigor d'aquest Pla, els edificis, infraestructures i equipaments que compten amb grans consums energètics hauran d'incorporar una transmissió de dades telemàtica des dels punts de consum, segons els següents criteris:  
  
a) Electricitat i gas natural: Els punts de subministrament amb consum elèctric superior a 150.000 kWh/any o consum de gas natural superior a 100.000 kWh/any hauran de disposar d'un sistema que permeta la telemedida i el registre dels consums i dades energètiques de facturació. La informació obtinguda per aquests sistemes estarà disponible almenys de forma horària de manera centralitzada per a tots els edificis i instal·lacions que els siga aplicable.  
b) GLP i gasoil: Els punts de subministrament amb consum de GLP o gasoil superior a 100.000 kWh/any hauran de disposar de comptadors que permeten conèixer el consum i dades energètiques de facturació de forma periòdica.  
Aquest objectiu s'ampliarà progressivament, en funció del desenvolupament del pla, a la resta d'edificis, infraestructures i equipaments del sector públic de la Generalitat, de manera que en el futur aquesta plataforma incloga tots els consums energètics d'aquest.  
El control de consums permetrà a l'Institut Valencià de Competitivitat Empresarial realitzar, periòdicament, un tractament d'aquesta informació:  
a) Anàlisi del consum energètic del sector públic de la Generalitat.  
  
b) Comparació de consums entre diferents períodes i tipologia d'edificis, infraestructures i equipaments.  
c) Avaluació del grau de compliment dels objectius d'estalvi energètic de l'apartat segon d'aquest Pla.  
d) Proposta a l'òrgan corresponent de la priorització de les actuacions d'estalvi i eficiència entre els diferents períodes i edificis, infraestructures i equipaments.  
e) Proposta de la revisió i actualització dels objectius, tant globals com a específics, per departaments.  
2. Impuls a les auditories i certificacions energètiques.  
Per a la consecució dels objectius establerts a l'apartat segon d'aquest Pla s'impulsaran actuacions que permeten conèixer de manera desagregada els consums energètics dels edificis i infraestructures: auditories energètiques i certificats d'eficiència energètica.  
  
2.1. Auditories energètiques  
En el termini màxim de tres anys a partir de l'entrada en vigor d'aquest Pla, la totalitat d'edificis i infraestructures amb consum energètic igual o superior a 200.000 kWh/any (energia elèctrica més tèrmica) hauran de comptar amb la corresponent auditoria energètica. Aquesta mesura no serà aplicable a aquelles infraestructures que per la seua destinació final no puguen reduir significativament el seu consum energètic.  
Les auditories energètiques permetran realitzar un diagnòstic exhaustiu sobre el consum energètic i els potencials nivells d'estalvi i eficiència energètica als edificis i infraestructures públics, així com les recomanacions per a la seua millora i la implantació d'energies renovables.  
L'Institut Valencià de Competitivitat Empresarial, conjuntament amb els organismes responsables, coordinarà i supervisarà la realització d'aquestes auditories energètiques i podrà col·laborar activament en la seua realització.  
L'abast mínim de les auditories energètiques que es realitzen serà el següent:  
a) Recopilació de la informació de l'edifici o infraestructura que es precise per desenvolupar l'auditoria.  
b) Pre-diagnosi que consistirà en realitzar un inventari energètic de l'edifici/infraestructura i les instal·lacions a auditar.  
c) Mesuraments dels principals consums energètics (il·luminació interior, calefacció, refrigeració, ventilació, ACS, enllumenat exterior, equipament, etc.) i dels rendiments dels principals equips generadors.  
  
d) Avaluació energètica que incloga evolució històrica dels consums, definició de perfil mensual de demandes i consums, distribució de consums per combustible, usos i àrees i determinació d'indicadors energètics representatius.  
e) Definició d'una llista justificada de mesures de millora encaminades a augmentar l'eficiència energètica i l'aplicació de les energies renovables i instal·lacions de autoconsum que incloga el càlcul estimat d'estalvi energètic i un estudi econòmic (inversions, període de tornada, càlcul del VAN i la TIR, etc).  
f) Definició d'un pla d'inversions a escometre en un curt-mig termini.  
Seran vàlides les auditories energètiques que es realitzen de conformitat amb la sèrie de normes UNE-EN 16154.  
L'Institut Valencià de Competitivitat Empresarial portarà un registre de les auditories energètiques realitzades en el conjunt del sector públic de la Generalitat.  
Les auditories energètiques hauran d'actualitzar-se cada sis anys. Les actualitzacions inclouran un resum de les actuacions realitzades i una anàlisi comparativa de l'evolució del consum d'energia al llarg de la vigència de l'anterior auditoria.  
2.2. Certificació energètica  
Els edificis de nova construcció i el ja existents de titularitat del sector públic de la Generalitat que, de conformitat amb les exigències del Reial Decret 235/2013, de 5 d'abril, pel qual s'aprova el procediment bàsic per a la certificació de l'eficiència energètica dels edificis, hagen de disposar de la Certificació Energètica d'Edificis, hauran de comptar amb aquest certificat en els terminis establerts en la disposició transitòria segona i registrats en el Registre de Certificació Energètica d'Edificis regulat en el Decret 39/2015, de 2 d'Abril del Consell, pel qual es regula la certificació de l'eficiència energètica dels edificis de la Comunitat Valenciana.  
3. Plans de Gestió Energètica (PGE).  
Cadascuna de les sotssecretaries de les conselleries i els òrgans corresponents del sector públic de la Generalitat, en col·laboració amb l'Institut Valencià de Competitivitat, elaboraran els Plans de Gestió Energètica (PGE) corresponents, podent delegar eixes tasques en els responsables de gestió energètica i gestors energètics designats per a tal fi.  
L'objectiu de cada PGE és conèixer detalladament l'estructura i els ràtios corresponents als consums energètics, així com el potencial d'estalvi energètic de les instal·lacions, dels edificis, infraestructures i equipaments públics amb consum igual o superior a 200.000 kWh/any (energia elèctrica més tèrmica). Aquesta xifra de consum podrà ser revisada periòdicament en funció de les característiques del conjunt d'edificis, infraestructures i equipaments afectats per aquest Pla.  
  
Cada PGE haurà de recollir, com a mínim, les següents dades:  
a) Registre de les factures de l'edifici: electricitat, gas natural, gasoil, propà, butà, biomassa, etc.  
b) Sistema de tarificació i preus de facturació de l'energia.  
c) Determinació de ràtios de consum en funció de la tipologia i ús de l'edifici, infraestructura o equipament que permeten definir i implantar programes d'estalvi adequats a les seves característiques.  
d) Comparativa anual dels consums (tèrmics i elèctrics), ràtios energètics i de les emissions de CO2, amb la finalitat de detectar possibles desviacions i proposar millores i modificacions de les instal·lacions existents, si és el cas.  
e) Als edificis, programa de funcionament de les instal·lacions i equips consumidors d'energia que, garantint la qualitat del servei (calefacció, refrigeració, ventilació, producció d'aigua calenta sanitària, il·luminació i informàtica i uns altres que poguessen existir) permeta aconseguir un consum mínim d'energia.  
f) Conjunt de mesures destinades a l'optimització de la facturació elèctrica (penalitzacions per excés de consum d'energia reactiva o excessos de potència, optimització de potències contractades, etc.).  
g) Conjunt de mesures d'eficiència energètica i d'aplicació de les energies renovables a realitzar com a resultat d'un prediagnòstic i auditoria energètica realitzada a l'edifici participant en el pla.  
Cada PGE haurà d'actualitzar-se anualment amb l'objectiu d'aconseguir una reducció contínua dels consums energètics.  
En el cas d'edificis el consum energètic dels quals siga inferior a 200.000 kWh/any, o infraestructures i equipaments que per la seua destinació final no puguen reduir significativament el seu consum energètic (subestacions, repetidors, etc), la sotssecretaria, o l'òrgan corresponent de qualsevol dels ens, empreses o organismes integrants del sector públic empresarial i fundacional, realitzarà un control del consum i cost energètic, i en aquells casos que siga tècnicament viable, promouran la implantació de mesures d'estalvi i sistemes d'energies renovables per aconseguir una reducció contínua de les seues factures energètiques. Aquestes accions es podran executar de manera individualitzada o agrupant punts de consum que formen una o diverses unitats de major consum energètic.  
No obstant això, en funció del desenvolupament del pla, es podrà ampliar l'exigència que els PGE incloguen a la resta d'edificis, infraestructures i equipaments.  
Aquelles mesures d'eficiència energètica i d'aplicació de les energies renovables l'estalvi energètic de les quals, inversió, manteniment i període de tornada estimats, facen viables la seua instal·lació, hauran d'escometre's en un termini no superior a tres anys des de la realització de l'auditoria energètica:  
a) Mitjançant la realització de les inversions directament per la conselleria o qualsevol dels ens, empreses o organismes integrants del sector públic empresarial i fundacional dependents.  
b) Mitjançant la realització de les inversions a través de proveïdors de serveis energètics. El pagament dels serveis prestats es basarà, en part o totalment, en l'obtenció de millores de l'eficiència energètica i en el compliment de requisits de rendiment convinguts. Els contractes de serveis energètics resultants es faran preferiblement mitjançant la modalitat de contracte mixt de subministrament i serveis, modalitat 4 prestacions, que incloga la prestació dels serveis de gestió del subministrament energètic, manteniment, garantia total i obres de millora i renovació de les instal·lacions consumidores d'energia.  
  
Les licitacions de les inversions en eficiència energètica en la modalitat de proveïdors de serveis energètics podran comptar amb l'assessorament de l'Institut Valencià de Competitivitat Empresarial, que ajudarà en el desenvolupament de models de plecs tècnics. En qualsevol cas les conselleries o entitats que liciten les inversions a través d'aquest tipus de contractes, podran comptar amb la supervisió de l'Institut Valencià de Competitivitat Empresarial en relació amb el projecte tècnic a licitar i la forma de licitació.  
4. Foment de l'autoconsum de energia elèctrica.  
En totes les auditories energètiques realitzades a edificis i infraestructures públiques afectades per aquest acord, s'haurà d'incloure un estudi específic de viabilitat tècnica i econòmica d'una instal·lació d'autoconsum elèctric a partir de fonts d'energies renovables i cogeneració d'alta eficiència, en el qual es valoren les opcions més adequades per a cada cas. Aquest estudi prioritzarà les instal·lacions basades en energia solar fotovoltaica i altres renovables.  
Si de l'estudi anterior es desprèn que la instal·lació resulta viable, s'haurà de realitzar la inversió per a la seua implantació en un termini no superior a tres anys des de la realització de l'auditoria energètica. En el cas d'instal·lacions d'autoconsum Tipus 2 segons el Reial Decret 900/2015, aquestes inversions podran realitzar-se directament des de l'IVACE, que actuarà com a promotor de les mateixes.  
Per optimitzar la implantació d'aquest tipus d'instal·lacions, es podrà ampliar la realització de l'estudi i posterior inversió en sistemes d'autoconsum elèctric a qualsevol edifici o infraestructura del sector públic de la Generalitat, sense necessitat de tindre prèviament una auditoria energètica.  
5. Criteris de eficiència energètica en la contractació.  
5.1. Criteris d'eficiència energètica en la contractació d'obres i gestió patrimonial.  
En la documentació preparatòria i en les fases que s'establisquen dels contractes que celebre l'Administració de la Generalitat i el seu sector públic instrumental en matèria de contractació d'obres i gestió patrimonial es tindran en compte les següents consideracions:  
  
a) Quan el seu objecte siga la redacció de projectes d'edificis de nova construcció, en l'àmbit d'aplicació del Reial Decret 235/2013, de 5 d'abril, pel qual s'aprova el Procediment bàsic per a la certificació d'eficiència energètica d'edificis, i el Decret 39/2015, de 2 d'abril, del Consell, pel qual regula les actuacions en matèria de certificació d'eficiència energètica d'edificis, o en el cas de reformes i rehabilitacions integrals o ampliacions, s'exigirà que el nou edifici, l'edifici reformat, rehabilitat o la part d'edifici ampliada aconseguisca una qualificació energètica mínima de B en consum d'energia primària.  
  
Per a la resta de reformes i rehabilitacions, haurà d'incrementar-se la qualificació energètica en consum d'energia primària, o justificar la no viabilitat tècnica/econòmica d'aquest increment.  
b) Quan el seu objecte siga la compravenda, permuta, arrendament i altres negocis jurídics anàlegs sobre edificis, seran adjudicats tenint en compte, entre altres criteris, la millor qualificació d'eficiència energètica, si li fóra aplicable el Reial Decret 235/2013, de 5 d'abril, o per contra s'inclouran en els plecs, com a prescripcions tècniques, especificacions dirigides a fixar un nivell mínim d'eficiència energètica dels immobles. En el cas que s'admeta la presentació de variants o millores al projecte objecte de la licitació, haurà de ponderar-se com a criteri d'adjudicació l'eficiència energètica de la solució proposada.  
  
5.2. Criteris d'eficiència energètica en l'adquisició d'equipament consumidor o transformador d'energia.  
En els contractes de subministrament que celebre l'Administració de la Generalitat i el seu sector públic instrumental en matèria d'adquisició d'equipament consumidor o transformador d'energia es tindran en compte les següents consideracions:  
a) S'haurà d'incorporar el criteri de l'eficiència energètica de l'equip oferit en qualsevol tipus de contracte. A tals efectes, es podrà recollir com a criteri de valoració de l'eficiència energètica del producte, la millor classificació atorgada a través de l'etiqueta energètica del producte oferit respecte de la mínima exigida en el plec de prescripcions tècniques, en el cas de productes que tinguen l'obligació de disposar d'etiquetatge energètic, segons la normativa vigent. Quan no estiga regulat un sistema d'etiquetatge energètic en un determinat equipament se substituirà per informació objectiva relativa al seu consum energètic i eficiència energètica.  
b) En productes adquirits mitjançant centrals de compra es farà constar l'etiqueta o etiquetes energètiques que disposa el producte, per facilitar a l'organisme destinatari de cada adquisició concreta l'avaluació d'eficiència dels productes que s'incorporaran als corresponents edificis administratius.  
5.3. Criteris d'eficiència energètica en la renovació de flotes i vehicles.  
La renovació de flotes i vehicles es farà seguint, entre altres, criteris energètics, de manera que s'opte per equips que incrementen l'estalvi i l'eficiència energètica, la utilització d'energies renovables i que contribueixen a la disminució de l'ús de combustibles derivats del petroli.  
A més es tindrà en compte a l'hora de comprar vehicles de transport per carretera i pneumàtics, els impactes energètic i mediambiental de la utilització al llarg de la seua vida útil.  
Així, sempre que siga possible en funció de l'ús i característiques particulars del servei, els nous vehicles hauran de ser de classificació energètica A. En el cas de flotes de vehicles que realitzen un transport exclusivament urbà, es prioritzarà la compra de vehicles elèctrics.  
  
5.4. Criteris d'eficiència energètica en la contractació de serveis.  
  
En la documentació preparatòria i en les fases que s'estableixen dels contractes que celebre l'Administració de la Generalitat i el seu sector públic instrumental en matèria de serveis on l'aplicació dels paràmetres d'estalvi i eficiència siguen rellevants, es definiran les prestacions i els mitjans materials a utilitzar de manera que permeten obtindre la màxima eficiència energètica al llarg de la seua execució.  
En els contractes de serveis de neteja dels edificis s'especificarà que l'horari de treball de neteja es realitzarà dins del seu horari de funcionament amb un marge d'una hora de diferència, sempre que aquests treballs no impossibiliten estrictament el desenvolupament normal de l'activitat a l'edifici.  
En els contractes de manteniment dels edificis s'haurà d'incloure de forma obligatòria (excepte informe justificatiu contrari) la monitorització, control i programació d'instal·lacions i criteris d'eficiència energètica en els plecs de contractació.  
6. Criteris de gestió energètica de las instal·lacions dels edificis de l'administració pública.  
Els edificis inclosos en l'àmbit d'aplicació d'aquest Pla hauran de complir amb la reglamentació vigent en matèria de limitació de la temperatura interior dels espais (Reial Decret 1826/2009, de 27 de novembre).  
En el cas de la il·luminació interior dels edificis, es limitarà l'encès dels llums de manera que es garantisquen, però no sobrepasse en més d'un 20 %, els valors d'il·luminació mitjana mantinguda recomanada per la norma UNE-EN 12637, en els llocs de treball en interior i les seues àrees associades dels edificis públics.  
A més s'establiran horaris d'encès i apagat de les instal·lacions de climatització, ventilació, aigua calenta sanitària, il·luminació i equipament ofimàtic, així com de la resta d'equips consumidors d'energia, de manera que es minimitze el seu consum energètic. En aquest sentit l'horari d'apagat de les instal·lacions de calefacció i refrigeració s'interromprà entre 1-2 hores abans de la finalització de la jornada laboral sempre que es garantisca una temperatura ± 2.º C respecte de la límit establerta pel Reial Decret 1826/2009, de 27 de novembre. L'horari d'encès i apagat de les instal·lacions d'il·luminació interior i equipament ofimàtic serà el mateix que l'horari de funcionament de l'edifici. S'eximirà del compliment d'aquesta obligació aquells edificis d'ús no administratiu que justifiquen la necessitat de mantindre unes condicions lumíniques fora de l'horari de funcionament de l'edifici. No obstant això, en aquests edificis es definirà una hora en la qual es produeixca, almenys, l'apagat del 50 % de la il·luminació interior del mateix.  
  
En aquells edificis que no disposen de sistemes de telegestió, s'establiran usos de protocol d'actuació, consistents en la normalització de rutines per a l'encès, apagat i regulació de les instal·lacions de climatització, ventilació, producció d'aigua calenta sanitària, il·luminació i equipament ofimàtic, així com de la resta d'equips consumidors d'energia, a fi de millorar l'eficiència energètica de l'edifici, de les seues instal·lacions i s'eliminen consums residuals quan l'ocupació de l'edifici siga nul·la o gairebé nul·la.  
7. Plans de mobilitat sostenible.  
Es fomentaran plans de mobilitat sostenible als centres de treball que compten amb un mínim de cinc-centes persones al servei del sector públic de la Generalitat. Aquests plans es realitzaran amb l'objectiu de reorientar les pautes de mobilitat actual dels treballadors del centre cap a escenaris de major sostenibilitat ambiental, potenciant l'ús dels vehicles no motoritzats i del transport públic.  
Així mateix, als edificis de nova construcció de titularitat de la Generalitat o de qualsevol ens, empreses o organismes integrants del sector públic empresarial i fundacional de la Generalitat, s'exigirà la instal·lació de punts de recàrrega de vehicles alternatius i d'espais per facilitar l'ús i aparcament de bicis.  
8. Execució y difusió de projectes pilot.  
El sector públic de la Generalitat complirà un paper exemplar en matèria d'estalvi, eficiència energètica i ús de les energies renovables als seus edificis i instal·lacions. Per a això adoptarà mesures més exigents que les mínimes establertes amb caràcter general en la legislació aplicable.  
En aquesta línia d'actuació el sector públic podrà iniciar projectes pilot d'eficiència energètica i estimular el comportament eficient en matèria energètica dels seus treballadors i treballadores. Aquest tipus d'actuacions es comunicaran a la ciutadania i a les empreses, posant en relleu els seus beneficis energètics, mediambientals i econòmics.  
9. Programes de formació, sensibilització i informació a usuaris i responsables de la gestió energètica.  
Les persones responsables de l'exercici de les diferents tasques que comporten l'aplicació del Pla seran formades adequadament en temes relacionats amb la gestió de l'energia. Per a això es preveu la inclusió de cursos específics en matèria d'estalvi energètic i d'aplicació de les energies renovables en les administracions públiques en el Pla de formació que duga a terme l'Institut Valencià d'Administració Pública (IVAP) en col·laboració amb l'Institut Valencià de Competitivitat Empresarial. En el cas dels ens, empreses o organismes integrants del sector públic empresarial i fundacional que no participen en el Pla de formació de l'IVAP, es podran organitzar cursos de formació específics.  
  
D'altra banda, l'IVACE i la pròpies conselleries i organismes desenvoluparan campanyes d'informació i conscienciació sobre la necessitat de realitzar un ús racional de l'energia, per la seua repercussió energètica, econòmica i mediambiental, dirigides al personal de la Generalitat.  
  
Els programes de sensibilització podran incloure la realització d'enquestes entre els treballadors de l'organització, en la qual s'avaluarà la disposició individual per assumir compromisos de reducció de consum d'energia i d'emissions de CO2.  
  
Cinqué. Finançament  
Aquest Pla serà finançat mitjançant les corresponents consignacions pressupostàries anuals previstes en la llei de pressupostos de la Generalitat.  
D'altra banda, l'Institut Valencià de Competitivitat Empresarial podrà desenvolupar i gestionar en l'àmbit de les seues competències programes d'incentius, finançament i inversió directa en projectes d'estalvi i eficiència energètica i d'aplicació de les energies renovables als edificis, infraestructures i equipaments públics de la Comunitat Valenciana.  
Alhora, les actuacions emmarcades en aquest Pla podran ser incloses al Programa Operatiu FEDER Comunitat Valenciana 2014-2020.  
  
Així mateix, podrà canalitzar diferents ajudes i instruments financers provinents d'organismes públics i privats nacionals i europeus, que faciliten la viabilitat econòmica de les inversions previstes en el pla.  
  
  
Sisé. Execució i seguiment del pla  
1. Les diferents conselleries i organismes inclosos en aquest Pla, a través de les seues sotssecretaries i òrgans corresponents del sector públic instrumental de la Generalitat, seran responsables de realitzar les següents funcions:  
a) Elaborar una llista geo-referenciada dels edificis, infraestructures i equipament assignats a la seua conselleria i organisme.  
b) Designar a una unitat administrativa, amb nivell mínim de servei, responsable de la gestió energètica.  
c) Elaborar i aprovar els Plans de Gestió Energètica (PGE) dels edificis, infraestructures o equipaments adscrits a la seua conselleria o organisme així com les seues actualitzacions.  
d) Comprometre's a aconseguir els objectius d'estalvi energètic establerts en aquest Pla.  
e) Comunicar a l'Institut Valencià de Competitivitat Empresarial els PGE aprovats així com les seues actualitzacions i, si escau, les auditories i certificats d'eficiència energètica realitzats.  
f) Remetre, anualment, a l'Institut Valencià de Competitivitat Empresarial un informe de seguiment dels corresponents PGEs aprovats on es reflectisca el grau de compliment i actuacions executades i accions pendents.  
2. Sense perjudici de la resta de funcions contemplades en aquest Pla, l'Institut Valencià de Competitivitat Empresarial, desenvoluparà les següents funcions:  
a) Posada en marxa del registre i seguiment del Pla que inclourà, per a cadascun dels edificis, infraestructures i equipaments públics, un registre de les dades que es consideren necessaris.  
b) Determinar el nivell base de referència del consum energètic global del sector públic de la Generalitat sobre el qual s'apliquen els estalvis d'energia i les millores d'eficiència energètica que es determinen.  
  
c) Realitzar i mantenir actualitzat l'inventari d'edificis i punts de consum corresponent a infraestructures i equipament.  
d) Elaborar l'Informe Anual de Seguiment del Pla d'Estalvi i Eficiència Energètica, foment de les energies renovables i l'autoconsum als edificis, infraestructures i equipaments del sector públic de la Generalitat, on es reflectisca el grau de compliment i actuacions executades, així com les propostes o mesures correctores per als supòsits en els quals no s'hagen aconseguit els objectius fixats. Aquest informe inclourà un apartat final sobre l'evolució i els resultats, parcials i globals del pla.  
  
e) Assessorar, coordinar i supervisar la realització de les auditories energètiques previstes en el pla. Aquestes auditories podran ser realitzades per l'IVACE directament o a través d'assistències tècniques especialitzades.  
f) Portar un registre de les auditories energètiques realitzades en l'àmbit de la Generalitat.  
g) Assessorar, a la Conselleria d'Hisenda i Model Econòmic en els Acords Marc que es realitzen amb la finalitat de fer una contractació centralitzada del subministrament d'energia dels punts de consum pertanyents a la Generalitat.  
h) En els casos previstos en el punt 4 de l'apartat quart del pla, podrà actuar com a promotor d'instal·lacions de autoconsum elèctric.  
i) Ajudar en el desenvolupament de models de plecs tècnics en les licitacions públiques de contractes amb empreses proveïdores de serveis energètics.  
j) Verificar que els edificis de nova construcció de titularitat del sector públic de la Generalitat compleixen amb l'obligació de certificar energèticament i d'exhibir l'etiqueta d'eficiència energètica en lloc destacat i ben visible quan el Reial Decret 235/2013 així ho exigeisca.  
  
k) Resoldre les qüestions de caràcter tècnic que es deriven del compliment del pla.  
l) Elaborar directrius sobre estalvi i eficiència energètica en el sector públic.  
m) Remetre al centre directiu competent en matèria d'energia de la Generalitat l'informe anual de seguiment d'aquest Pla.  
n) Convocar les reunions de coordinació i seguiment.  
Per al correcte funcionament d'aquest Pla, des de l'IVACE es podrà, bé desenvolupar convenis de col·laboració entre l'IVACE i la conselleria, ens, empresa o organisme públic interessat, bé establir-se el corresponent protocol d'actuació que durà a terme l'IVACE al qual podran adherir-se la conselleria, ens, empresa o organisme públic interessat, de manera que s'establisquen condicions i obligacions concretes que afecten al desenvolupament de les actuacions integrades en aquest Pla, sense que en cap cas puguen contravenir el que es disposa en aquest.  
  
3. Es realitzaran reunions de coordinació i seguiment per a l'intercanvi d'experiències, control i valoració de resultats amb una periodicitat mínima trimestral, convocades per l'IVACE i a les quals assistiran els responsables de la gestió energètica i els gestors energètics, així com les sotssecretaries i òrgans corresponents del sector públic instrumental de la Generalitat en cas que ho considere necessari.  
  
4. Es crea la Comissió de Sostenibilitat Energètica del Sector Públic de la Generalitat que tindrà la següent composició:  
Presidència: Persona titular de la direcció general de l'IVACE.  
Vicepresidència primera: Persona titular del centre directiu competent en matèria d'energia.  
Vicepresidència segona: Persona titular del centre directiu competent en matèria de patrimoni de la Generalitat.  
Vocalies: Persona titular de la Sotssecretaria de cadascuna de les conselleries o organismes o persona en qui delegue, amb rang no inferior a cap de servei.  
Secretaria: Persona adscrita al departament d'eficiència energètica de l'IVACE, designada per la persona titular de la direcció general de l'IVACE.  
El funcionament de la Comissió s'ajustarà al previst en la secció 3a del Capítol II del Títol Preliminar de la Llei 40/2015, de 1 de octubre, de Règim Jurídic del Sector Públic i es reunirà una vegada cada sis mesos i quan així ho convoque la Presidència.  
Correspon a aquesta Comissió:  
a) Analitzar els resultats obtinguts de l'Informe Anual de Seguiment del Pla d'estalvi i eficiència energètica foment de les energies renovables i el autoconsum als edificis, infraestructures i equipaments del sector públic de la Generalitat.  
b) Estudiar i proposar al Consell l'actualització de les mesures del pla, i les necessitats pressupostàries per dur-ho a terme.  
c) Encarregar els estudis i actuacions que considere oportunes per aconseguir els objectius del pla.  
d) Revisar i/o actualitzar, de forma motivada, els objectius quantificables del PAEEG.  
  
València, 16 de desembre de 2016  
  
La consellera secretària,  
MÓNICA OLTRA JARQUE